runetrust/blame-folketinget-dk huggingface dataset:
Preben Bang Henriksen (V), 2021-02-09:
Vi har heldigvis bestemmelser i straffeloven, nemlig de bestemmelser, der er imod minimumsstraffe, § 81 og § 82, der siger, at domstolene nok har et normalniveau, men at det dog er tilladt at lade individuelle omstændigheder spille ind i den endelige straffastsættelse, og de vil selvfølgelig også finde anvendelse her.
Frank Aaen (EL), 2010-05-11:
Derfor vil jeg gerne bede ministeren om at svare på – og det kan vi jo tage under spørgsmålene til forslaget her – hvordan mulighederne for at slanke finansielle virksomheder med den gældende lovgivning egentlig er, og om man har tænkt sig at udnytte de muligheder.
Marie Krarup (DF), 2018-11-21:
Men det, man kunne gøre, hvis ikke man vil fjerne det, er jo at lade de objektive faktorer blive stående og så udbygge med nogle kvalitative analyser og komme med en bedømmelse af, om man kommer nærmere integrationen eller ej – i stedet for de her helt groteske målinger af antal medlemskaber af foreninger, som jo ikke siger noget om, om folk bliver mere danske eller ej.
Martin Henriksen (DF), 2014-05-02:
Derfor har vi et beslutningsforslag, som siger, at jævnfør EU-reglerne – vi tager faktisk udgangspunkt i dem – kan man opholde sig i landet 3 måneder og 6 måneder, hvis man søger arbejde, men man har altså lige til opgave at sørge for, at man kan dokumentere, at man er her jævnfør gældende regler.
Birgitte Vind (S), 2021-05-17:
Det er jo sådan, at der allerede nu er regler for, at kommunalbestyrelsen som led i kommunalbestyrelsens generelle pligt til at oplyse om mulighederne for frit at vælge leverandører også skal oplyse borgerne og modtagere af hjemmehjælp om, hvilke godkendte leverandører af hjælpen borgerne faktisk kan vælge imellem.
Katrine Robsøe (RV), 2023-05-10:
Vi kan i forligskredsen altid diskutere, præcis hvor den grænse skal være, men når vi kommer ind og snakker om, om grænsen bare fuldstændig skal ophæves, så synes jeg faktisk, vi går for langt, og det synes jeg egentlig også at mange af de mere blå partier burde være med på.
Mette Frederiksen (S), 2019-11-26:
Når det drejer sig om både Enhedslisten, Det Radikale Venstre og SF, har vi jo i fællesskab lavet et forståelsespapir med en historisk ambition på klimaets vegne, men samtidig med det også et udtrykkeligt ønske om at styrke beskæftigelsen, og det har vi jo mulighed for at gøre.
Kristian Jensen (V), 2016-03-29:
Og først når det så er sket, har vi det juridiske grundlag, hvorpå vi kan begynde at lave de helt formelle skridt, der skal tages, med at søge om en parallelaftale, med at få afklaret Kommissionens, Rådets, Parlamentets og EU-landenes holdning til, hvorvidt de ønsker at lave en parallelaftale, og derefter begynde selve forhandlingerne om det.
Mette Gjerskov (S), 2010-05-21:
Tønders borgmester har jo ikke har gjort nogen stor indsats på det her område, vil jeg sige, men jeg så ham i tv blive spurgt om, hvad han egentlig mente var det væsentlige, hvorfor Tønder egentlig skulle på landkortet, og jeg hæftede mig ved, at han straks nævnte naturen.
Simon Emil Ammitzbøll (LA), 2013-06-04:
Jeg synes, det er ærgerligt, at man slet ikke ønsker at gå ind i en indholdsmæssig diskussion af, hvorfor man har haft det holdningsskifte, for ellers kan vælgerne heller ikke følge med i, hvad der er sket, og vi andre får ikke noget indblik i, hvad det er for et ræsonnement, der ligger bag, at Socialdemokratiet med ministeren i spidsen har skiftet holdning.
Margrethe Vestager (RV), 2000-01-18:
Til gengæld synes jeg, det er vigtigt, at de erfaringer opsamles, og at det positive initiativ, det er at tage børnenes dansksprogindlæring alvorligt og for pålydende, bliver betonet meget kraftigt, lige så vel som det selvfølgelig er i vores interesse at sikre, at alle kommuner lever op til deres forpligtelse til sprogstimulering af de 3-4-årige børn.
Lissa Mathiasen (S), 2007-01-11:
Vi har i dag ugifte samlevende, hvor vi må sige, at deres situation er, at de altså ikke har ret til legal arv, og man arver derfor kun hinanden, hvis man har oprettet et testamente. Vi har i dag omkring 290.000 ugifte par, som lever sammen papirløst, og en tredjedel af dem har fælles børn.
Doris Jakobsen (SIU), 2013-10-03:
I Politiken den 23. september foreslog direktøren for GME – selskabet bag Kvanefjeldsprojektet – at man kan placere den fabrik, der skal skille de sjældne jordarter fra uran, i Danmark, og helt specifikt foreslog GME, at man placerer værket på Risø.
Hans Kristian Skibby (DF), 2021-03-03:
Grunden til, at jeg stiller det her spørgsmål, er, at vi, som erhvervsministeren jo godt er klar over, får rigtig mange henvendelser fra mange af dem, der driver selvstændig virksomhed i Danmark, specielt de store virksomheder, dem inden for detailhandelen, der har meget areal til rådighed.
Nanna Westerby (SF), 2010-02-24:
Der er en række elevorganisationer, som netop har lavet en undersøgelse blandt en masse elever på ungdomsuddannelsesinstitutioner om vejledningsindsatsen, og der siger næsten 85 pct. af de adspurgte elever, at for dem er det rigtig vigtigt – de er enten enige eller helt enige – at man kan få vejledning på sin skole.
Brian Mikkelsen (KF), 2009-12-11:
Den vigtigste opgave for en kommission vil i al almindelighed være at undersøge og redegøre for det faktiske begivenhedsforløb, men en undersøgelseskommission kan herudover bl.a. også anmodes om at foretage retlige vurderinger til belysning af, om der foreligger grundlag for, at det offentlige søger nogen draget til ansvar.
Lisbeth Bech Poulsen (SF), 2016-05-19:
Når vi kritiserer, at man bruger OECD-modeloverenskomsten til de her DBO'er indgået med lavindkomstlande, er det jo ikke en kritik af OECD, altså de har jo bare lavet en model ud fra den forudsætning, at der var tale om relativt ligestillede lande, som forhandler ud fra relativt samme præmisser.
Tove Videbæk (KRF), 1999-03-19:
I formuleringen i forslaget mener jeg da også at se plads til de bemærkninger om at tage ved lære og give plads til, som KL lægger op til, men naturligvis vil en ny forsøgsordning ikke løse alle kommunernes problemer. En sidste bemærkning i sagen fra min side fra Kristeligt Folkeparti vil være en vægtlægning på ikke at stille alle områder frit i en forsøgsperiode.
Lennart Damsbo-Andersen (S), 2021-04-06:
Langt de fleste beslutter sig faktisk for at blive på øen, og det er jo rigtig godt, men det er også godt, at de, der finder ud af, at ølivet ikke lige var drømmen, og beslutter sig for ikke at blive, har muligheden for at smutte i land igen uden at sætte det hele over styr.
Per Larsen (KF), 2024-12-13:
For på trods af at jeg har arbejdet med sundhedspolitik faktisk helt siden 00'erne, er det under 3 år siden, at jeg blev opmærksom på en kronisk sygdom, som rammer over 10 pct. af alle piger og kvinder i det her land, og det er underlivssygdommen endometriose, der kan have voldsomme, nærmest invaliderende konsekvenser for dem, som rammes hårdest af sygdommen.
Helena Artmann Andresen (LA), 2024-05-15:
Jeg finder det også, må jeg sige, meget bekymrende med nogle af de historier, der har været fremme i medierne, hvor institutionerne har fyret eller sagt nej til pædagoger og i stedet ansat pædagogmedhjælpere, f.eks. fordi de skal leve op til minimumsnormeringerne; for pædagogmedhjælpere er selvfølgelig billigere for institutionerne.
Kim Behnke (FP), 1998-06-25:
Ville regeringen komme med et politisk indgreb og i hvilken størrelsesorden? Finansministeren blev på daværende tidspunkt i Børsen citeret for præcist at udtale: De seneste nationale regnskabstal fra Danmarks Statistik giver ikke regeringen den mindste anledning til et indgreb. Senere var der andre ministre, der var involveret.
Mette Thiesen (DF), 2025-04-01:
Jeg vil gerne anerkende, at der har været en skærpet indsats på området igennem de senere år; det vil jeg gerne anerkende, men jeg vil også meget gerne, og vi vil meget gerne i Dansk Folkeparti sende det meget, meget klare signal, at vi ikke er i mål endnu med det her.
Simon Kollerup (S), 2021-04-16:
Og tak for de meget positive bemærkninger til det her lovforslag, om end det er til den lange side, men sådan er det nok, når man etablerer en helt ny og særskilt lov for et område som fondsmæglerselskaber og for ydelsen og udførelsen af investeringsservice og -aktiviteter, som vi jo her har på spil.
Marlene Harpsøe (DF), 2009-04-15:
Jeg vil lige nævne, at det er rigtigt, at hvis man skaffer et flertal, kan man få noget igennem i Folketinget, men hr. Bjarne Laustsen glemmer stadig væk, at der altså er et flertal her i Folketinget, desværre, som er så EU-glade, at det er det eneste, de tænker på - det er EU.
Bent Bøgsted (DF), 2017-02-10:
Jeg synes bare, at uanset hvad hr. Leif Lahn Jensen siger, og uanset at han sender aben videre og alt det der, så kunne det klæde Socialdemokratiet, at de gik i spidsen for at få det ressourceforløb ændret, der ligger i fleksjobordningen og førtidspensionen, og som er årsag til, at der er mange, der bliver fastholdt i en situation, hvor kommunen ikke vil lave en afklaring.
Anne Grete Holmsgaard (SF), 2002-12-10:
, at jeg er glad for, at han bekræftede to ting, nemlig at Venstre støtter udbygningen af havmølleparker, og at Venstre også ser det som et erhvervspolitisk tiltag og ikke udelukkende som et spørgsmål om, at man skal rulle med nogle få øre, altså om en miljøbonus skal være på det ene ørebeløb eller det andet ørebeløb.
Ellen Trane Nørby (V), 2008-11-25:
Så kan man jo sige til sig selv: Hvis man kan få vakuumindpakkede leverpostejmadder, som Socialdemokraternes ordfører siger, for det beløb, der er afsat nu, kan man jo nok ikke få mere end varm luft for et rent nul i finanslovforslaget fra Socialdemokraterne.
Jens Hald Madsen (V), 2000-11-02:
Vi har bestemt ikke noget imod, at man kigger på en bestemt kategori af virksomheder, og jeg har også selv personlig haft lejlighed til at møde repræsentanter for Danmarks Eksportråd, og det har været en stor fornøjelse at høre på den viden, som var tilegnet af de her personer, og den vigtige funktion, som de har og får.
Kim Valentin (V), 2024-04-25:
Som udgangspunkt er regeringen dog også i arbejdstøjet her, som man kunne høre på den tidligere ordfører, og derfor kan jeg selvfølgelig ikke støtte beslutningsforslaget, som det ligger her, men jeg vil meget gerne se en tekst og prøve at arbejde lidt videre i den retning, hvis det vel at mærke kan lade sig gøre.
Jytte Andersen (S), 2000-03-16:
Dér er det billede, kommunerne har givet os, at sådan vil de bruge viften af redskaber: De vil bruge ét sæt, nemlig den almindelige kommunale anvisning, i de stærke afdelinger, og bruge de fleksible anvisningsregler i de svage afdelinger, så der kan ske en blanding.
Kim Edberg Andersen (NB), 2023-11-23:
Jeg tror, man som ordfører skal lade være med at stå og beskylde et parti for ikke at anvise finansiering, hvis partiet bruger det økonomiske råderum, og så bagefter ikke kunne forklare, hvorfor det så, hvis man selv bruger det økonomiske råderum, er helt 10-4 o.k.
Daniel Rugholm (KF), 2010-12-16:
Hos De Konservative finder vi det tilfredsstillende, at borgere, der ønsker at købe et hus, nu får endnu flere og endnu mere konkrete informationer om huset, inden de indgår en handel, ligesom de også får en bedre forsikringsdækning og større klarhed om dækningen i ejerskifteforsikringen.
Jørn Jespersen (SF), 2003-01-22:
Jeg synes ganske ofte, det er sådan, at når man hører på Venstres ordførere og deres argumentation, f.eks. at SF ikke har stillet nogen forslag, at SF kommer for sent osv., fordi regeringen bruger anledningen til at lancere et eller andet, så overvejer man med sig selv, om debatniveauet er så lavt, at man gider at gå ind i debatten eller ej.
Eva Flyvholm (EL), 2021-11-30:
Der sagde jeg: Prøv at høre her, nu er man nødt til at gøre, ligesom vi ser mange andre lande gøre, nemlig virkelig begynde at stikke nogle visa ud til folk, som har været vores samarbejdspartnere eller vores ansatte; det gjorde briterne bl.a., franskmændene var i gang, amerikanerne, canadierne og flere andre.
Rikke Hvilshøj (V), 2006-02-24:
Der har været to områder af indfødsretsaftalen, som har været genstand for debat, og jeg kan forstå, at der også er mange elementer i aftalen, som der lyder til egentlig at have været bred enighed om, så lad også mig, som alle andre, tage de elementer, der har været genstand for debat.
Morten Østergaard (RV), 2009-11-19:
Jeg nævnte selv hr. Knud Heinesen i min tale, og er det ikke sådan, at den væsentligste forskel på den situation, som hr. Knud Heinesen betragtede som at have kurs direkte mod afgrunden, og nu er, at der dengang dog var en eller anden form for problemerkendelse?
Pia Gjellerup (S), 1999-11-18:
Det synes jeg sådan set er en god ting, at vi kan få lagt et generelt grundlag, sørget for en generel administrationsgang og for, at mange af de metoder, som i dag ligger til grund for erhvervsministerens adgang til at iværksætte erhvervsfremmeinitiativer, ikke bliver sådan en større buket, men at det bliver samlet ét sted under ensartede retningslinjer.
Torben Hansen (S), 2009-01-22:
Oven i det skal vi jo så lægge, at Statens Institut for Folkesundhed har beregnet, at der rent faktisk er 3.400 for tidlige dødsfald i Danmark på baggrund af den partikulære luftforurening, dvs. den, der kommer fra partikler, som man med de teknologier, der er i dag, sådan set kunne forhindre.
Jens Henrik Thulesen Dahl (DF), 2020-12-03:
For på den ene side hører jeg jo Socialdemokratiet holde fast i paradigmeskiftet og bl.a. holde fast i, at de her unge skal hjem igen, og nu hører jeg ordføreren sige, at det, hvis de skal det, måske er godt, og at det, hvis de ikke skal, måske også er godt.
Lars Løkke Rasmussen (V), 2018-05-08:
Men det er en principiel bemærkning, for igen: Jeg tror, at den bedste måde til at få taget en status på, hvad det er for et projekt, der er i gang; hvilke bevæggrunde der er bag det; om der er noget, der kan justeres; og om der er alternativer, og hvad de eventuelt vil have af betydning for tidsrammer og andet, er, at det sker i en direkte dialog mellem spørgeren og justitsministeren.
May-Britt Kattrup (LA), 2016-11-11:
Én ting er, at det ikke er videnskabeligt bevist, det er vi enige om, men når nu hestefolk som helhed mener at kunne konstatere, at en hest både kan lægge sig ned, at den kan vende sig om, at den kan hvile sig, og at den egentlig trives udmærket med de størrelser, som er i loven nu, hvad bygger ordføreren så sin kritik om, at boksen bør være større, på?
Julie Skovsby (S), 2018-03-21:
Det er jo sådan, at vi i udvalget og i Folketinget endnu ikke har set den her undersøgelse, som ministeriet har fået Gallup til at lave, så derfor stillede jeg et spørgsmål den 19. marts om, om ministeren vil oversende den undersøgelse, Gallup har lavet for ministeriet, som der bl.a. henvises til i artiklen i Fyens Stiftstidende 31. januar 2018.
Preben Rudiengaard (V), 2004-12-14:
Jeg var i mit indlæg inde på, at den jo kan vurderes på mange forskellige måder, men jeg vil gerne for nu at være flink spørge, om fru Hæstorp Andersen er opmærksom på, at belægningsprocenten nu er lavere, end den var lige omkring år 2000, og om, hvorfor man bruger nogle gamle tal for belægningsprocenter i stedet for tallene nu, som har vist faldende tendens.
Sophie Løhde (V), 2011-01-14:
Men helt overordnet mener vi altså i Venstre, at det ikke giver mening at gennemføre en ændring af bloktilskudsmodellen med de store fordelingsmæssige virkninger, som det indebærer, når vi samtidig om et kort øjeblik står over for at skulle foretage og vurdere ændringer af kommunernes medfinansiering på sundhedsområdet.
Lars Løkke Rasmussen (V), 2003-11-27:
Jeg kan så lytte mig frem til, at afvejningen af disse hensyn, som lovforslaget jo er et bud på, falder lidt forskelligt ud, lidt afhængig af hvilken ordfører man lytter til, men jeg vil dog gerne kvittere for de generelle bemærkninger, der har været.
Astrid Krag (S), 2014-10-30:
Hvis der alene er tale om noget med nogle ord og nogle formuleringer, vil jeg jo ikke stå her og konkludere noget endeligt, men som jeg lige hører det, Enhedslistens ordfører spørger til, er det faktisk noget af det, som vi har været inde at lave nogle sproglige ændringer af for at berolige nogle af dem, der har været bekymret for, hvad det her skulle betyde for den enkelte ældre.
Kim Edberg Andersen (DD), 2026-02-25:
Der er nogle problemstillinger i forhold til vores grundvand – det er der – men at gå ud og sige, at vi skal have et sprøjteforbud, fordi det er det eneste lyksaliggørende og i øvrigt også det eneste, der økonomisk er belæg for at sige, kan man i hvert fald ikke påstå i forhold til den måde, som den her rapport er sat sammen på, for det er jo primært ud fra, hvordan man er kommet frem til tallene, som blev brugt som den primære grund til at gå ud som miljøminister og påstå, at nu skulle der være et pesticidforbud.
Kristian Jensen (V), 2000-11-09:
Det er for at styrke den IT-udvikling, som vi mener er en meget positiv del af dansk udvikling fremover, og som vi mener på lang sigt kan være med til at give den vækst og de værdistigninger i samfundet, der er med til at give skatteprovenu i statskassen og dermed på lang sigt kan være en fordel.
Jørn Neergaard Larsen (V), 2016-02-03:
Med kontanthjælpsloftet sætter vi en klar grænse for, hvor meget en kontanthjælpsmodtager kan modtage i samlede offentlige ydelser, og vi sikrer, at kontanthjælpsmodtagere vil have en væsentlig indkomstfremgang ved at tage et fuldtidsjob.
Henrik Sass Larsen (S), 2002-01-17:
Men vores udgangspunkt er også, at vi under ingen omstændigheder vil være med til via sådan et arbejde at åbne døre eller endsige bare sprækker i lovgivningen, som vil medføre, at samfundet bliver udsat for omfattende plattenslageri eller anden form for spekulation i at omgå skattelovgivningen.
Dennis Flydtkjær (DF), 2018-04-17:
Vi tror også, det her er noget, vi er nødt til at få kigget mere på i de kommende forhandlinger om et energiforlig, for det giver rigtig god mening, at vi bruger el i højere grad i vores varmeforsyning og i det hele taget bruger el noget mere i stedet for fossile brændstoffer.
Erling Bonnesen (V), 2013-01-23:
Var det ikke bedre at tage fat på nogle reelle reformer og sige, at regeringen skal løse de opgaver, der ligger på regeringens bord, f.eks. ved hjælp af en kontanthjælpsreform og ved at få skabt nogle flere arbejdspladser, også ved f.eks. at genindføre håndværkerfradraget?
Karsten Lauritzen (V), 2015-02-26:
Jeg tror, det vil interessere det ærede Ting at vide følgende, uden at pege fingre af nogen overhovedet: Den attentatmand, som tilsyneladende var ansvarlig for forrige weekends begivenheder, havde jo en lang historik i vores kriminalforsorg og i sit kriminalregister.
Lars-Emil Johansen (SIU), 2007-09-06:
Det mål har vi drøftet i forbindelse med samtlige de finanslovforslag, som er behandlet siden 2001, og regeringen har endog nedsat ekspertkommissioner i et forsøg på at fremme mulighederne for en grønlandsk erhvervspolitisk udvikling, der kan bevæge landet væk fra bloktilskuddet.
Rosa Lund (EL), 2022-05-05:
Hertil kommer, at vi ved fra en meningsmåling gennemført for Altinget og Jyllands-Posten, at hele 65 pct. af befolkningen ønsker, at cannabis bliver legaliseret, så der er jo ikke rigtig nogen tvivl om, at regeringen og Venstre aktivt fører en politik på det her område, som vi må antage at deres vælgere ikke er enige i.
Henning Hyllested (EL), 2013-10-31:
Hvis Enhedslistens modstand mod asfalt og biler skulle være religiøs, kunne jeg jo vende den om og sige, at så er hr. Kristian Pihl Lorentzens opslutning bag asfalt og veje jo da i hvert fald af lige så religiøs karakter, så mon ikke vi står lige dér?
Erik Larsen (V), 2000-04-27:
Vi er meget tilfredse i Venstre med, at det er lykkedes at lave en rammeaftale i forbindelse med finanslovforhandlingerne sidste år, og når den rammeaftale skal udmøntes ved lov, vil vi sammen med andre partier forhåbentlig få gjort en stærk indsats for at give mange en bedre retssikkerhed, en bedre sagsbehandling, mere kvalitet og også mange en mulighed i forhold til at bevare en tilknytning til arbejdsmarkedet.
Stén Knuth (V), 2020-04-29:
Det er korrekt, at vi stod her i sidste uge, og jeg kunne forstå på ministeren, at der ikke bliver noget stort fællesmøde om en stor samlet plan for det, når Sundhedsstyrelsen siger, at det faktisk er o.k., så man ved derude, hvilke trin man skal tage i forbindelse med en genåbning.
Jacob Buksti (S), 2004-01-30:
Jeg synes jo, det er fuldstændig fantastisk at høre hr. Mikkel Dencker stå her og sige, at amatører slet ikke vil være omfattet af det her, når man annoncerer, at man vil komme med et ændringsforslag, der fjerner ordet professionel for at sikre, at amatører er med.
Mette Gjerskov (S), 2011-01-27:
Det er jo sådan, at Danmark i 1990'erne havde en meget ambitiøs miljøpolitik, og vi syntes jo, at det var vigtigt, at resten af EU også gik med på miljøpolitikken, fordi meget af forureningen går over grænserne, og fordi vi gerne ville sikre fælles regler for dansk landbrug.
Ove Hygum (S), 1999-02-12:
Det har regeringen svaret på, og siden har vi ikke hørt mere til sagen, og derfor er der ikke nogen grund til på hr. Mogens Andreasens opfordring her at tage stilling til, hvad vi ville gøre i givet fald, hvis Kommissionen ville anlægge en sag ved EF-Domstolen.
Anders Samuelsen (RV), 2000-11-22:
Jeg er på den anden side overbevist om, at alle i Folketinget under alle omstændigheder kan være enige om, at de enkelte ansvarlige ministre løbende skal følge op på, hvorvidt de offentliggjorte oplysninger rent faktisk benyttes, og at regelsættene inden for de enkelte områder er klare, gennemskuelige og sikrer retssikkerheden.
Özlem Sara Cekic (SF), 2008-05-29:
Vi tror i SF ikke på, at det er det, at man slår folk oven i hovedet, som i forvejen har psykiske lidelser, og som i forvejen sidder og kæmper med traumer, med handicap, der gør, at de her mennesker vil sige, at de nu føler sig helt vildt motiverede til at gå ud og skaffe sig et arbejde, når de ikke har det overskud i hverdagen.
Mette Abildgaard (KF), 2021-12-07:
OK-Fonden har lavet nogle beregninger, som de også har lagt ud, og som er offentligt tilgængelige, hvor man kan se, at hvis et plejehjem i Randers havde samme sats, som man har i Furesø, ville det på et plejehjem med 72 pladser svare til, at man havde 27 årsværk mere til rådighed, altså 27 medarbejdere fuld tid, som kunne være på et plejehjem med 72 beboere.
Mai Mercado (KF), 2018-01-09:
Vi sikrer, at små kommuner har økonomien til at kunne håndtere de særlig dyre enkeltsager – det er sådan set det, der er formålet med omfordelingen – og samtidig sikrer vi altså også, at omfordelingen har en størrelse, der gør, at der er et incitament til at udnytte ressourcerne på den mest effektive måde i den enkelte kommune.
Ole Vig Jensen (RV), 1997-12-17:
Som jeg tidligere har sagt, er jeg enig med Ombudsmanden i, at hjemmelgrundlaget bør gøres klarere, og derfor er vi, som det givetvis også er spørgeren bekendt, nu i færd med i skoleforligspartikredsen at drøfte forslag til ændringer af folkeskoleloven. Forslaget agtes forelagt Folketinget i indeværende samling.
Zenia Stampe (RV), 2016-05-17:
Tværtimod tror jeg, at det netop kan sikre, at vi får den her instans, vi får den her mulighed for whistleblowere inden for en overskuelig årrække, hvorimod hvis man skal lave lokale whistleblowerordninger overalt i den offentlige sektor, så kommer det til at tage rigtig lang tid.
Poul Erik Dyrlund (S), 1999-05-20:
Og efterfølgende, inden vi nogen sinde har fået vedtaget det her lovforslag, har vi jo fået konstateret, at adfærden uden for disse mure har ændret sig voldsomt og væsentligt, nemlig i retning af at man i stedet for at lave konkurrenceklausuler, som man rettelig burde, har skiftet til at lave nogle benhårde kundeklausuler af én eneste årsag, nemlig at de var billigere for arbejdsgiverne.
Tommy Ahlers (V), 2020-01-31:
Når nu ordføreren fremhæver betydningen af erhvervslivet, gør det så ikke indtryk, at vi havde det her efterår, hvor erhvervslivet også sagde, at det er en dårlig idé at hæve generationsskifteskatten til det tredobbelte, set ud fra de klimainvesteringer, de skal lave?